KLASA: 034-05/24-01/17

URBROJ: 711-02-01/06-2024-02

Zagreb, 02. veljače 2024.

 **NADIJA MENDICA**

 Direktorica trgovačkog društva STAN d.o.o. za

 Upravljanje nekretninama

 **Predmet: mišljenje na zahtjev obveznice Nadije Mendice,**

 - daje se

Povjerenstvo za odlučivanje o sukobu interesa (dalje: Povjerenstvo) dana 30. siječnja 2024. godine zaprimilo je zahtjev za davanjem mišljenja koji je podnijela obveznica Nadija Mendica, direktorica trgovačkog društva STAN d.o.o. za upravljanje nekretninama.

U podnesenom zahtjevu obveznica postavlja upit je li direktoru tvrtke u vlasništvu jedinice lokalne samouprave dozvoljeno na teret tvrtke u kojoj je direktor obaviti liječnički i/ ili sistematski pregled ili imati dodatno zdravstveno osiguranje kao i svi ostali zaposlenici iste tvrtke. U prilogu upita dostavila je i odgovor Ministarstva pravosuđa i uprave vezano za upit Grada Koprivnice.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 39. sjednici održanoj 02. veljače 2024. godine, obveznici daje mišljenje, kako slijedi.

Uvidom u dostavljeno mišljenje Ministarstva pravosuđa i uprave KLASA:024-02/22-01/61, URBROJ: 514-07-02/01-23-02 od 19. siječnja 2023. godine, utvrđeno je kako je u istom navedeno, a u odnosu prava na sistematski zdravstveni pregled, da zakonski propisi iz djelokruga Ministarstva pravosuđa i uprave ne sadrže odredbe o navedenom, no da je polazeći od odredbe članka 90.a Zakona o lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.), nesporno da dužnosnici koji dužnost obavljaju profesionalno, ostvaruju prava iz mirovinskog i zdravstvenog osiguranja te da je isto tako nesporno da sistematski liječnički pregled spada u sferu zaštite zdravlja osiguranika zdravstvenog osiguranja. Zaključno je navedeno da nema zapreke da sistematski liječnički pregled ne bude plaćen i lokalnim dužnosnicima.

Člankom 7. točkom d.) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 2. Zakona o dobrovoljnom zdravstvenom osiguranju („Narodne novine“, broj 85/06., 150/08., 71/10., 53/20., 120/21. i 23/23.) propisano je da je dobrovoljno zdravstveno osiguranje dopunsko zdravstveno osiguranje, dodatno i privatno zdravstveno osiguranje.

Slijedom navedenog, Povjerenstvo prvenstveno ukazuje obveznici na Smjernicu Povjerenstva, broj 711-I-518-R-34/22-02-17 od 12. travnja 2022. godine, kojom je propisano da obveznici nemaju pravo na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti. Također, obveznici se ukazuje da se iznimka od navedenog, sukladno citiranom mišljenju Ministarstva pravosuđa i uprave, odnosi samo na lokalne dužnosnike, u koji krug obveznica ne spada. Stoga obveznica nema pravo na plaćene troškove sistematskog zdravstvenog pregleda na teret trgovačkog društva u kojem obnaša dužnost direktorice. Povjerenstvo također upućuje obveznicu da se s navedenim upitom može obratiti i nadležnom ministarstvu.

Nadalje, u odnosu na dio upita koji se odnosi na dodatno zdravstveno osiguranje, Povjerenstvo ukazuje obveznici na Smjernicu Povjerenstva od 31. siječnja 2022. godine, u kojoj je decidirano navedeno da obveznici navedeni u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, uključujući i dodatno zdravstveno osiguranje, jer bi to predstavljalo povredu članka 7. točke d.) ZSSI-a. Slijedom toga, obveznica ne može na teret trgovačkog društva u kojem obnaša dužnost, imati pravo na dodatno zdravstveno osiguranje.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Nadija Mendica, elektroničkom dostavom
2. Objava na internetskoj stranici Povjerenstva
3. Pismohrana